Komisijas Lēmums

(2001. gada 29. maijs),

ar kuru groza Lēmumu 98/83/EK, ar ko dažas trešās valstis un dažus trešo valstu apgabalus atzīst par Xanthomonas campestris (visas Citrus ģints augiem patogēnās rases), Cercospora angolensis Carv. et. Mendes un Guignardia citricarpa Kiely (visas Citrus ģints augiem patogēnās rases) neskartiem

(izziņots ar dokumentu Nr. C(2001) 1484)

(2001/440/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 2000. gada 8. maija Direktīvu 2000/29/EK par aizsardzības pasākumiem pret tādu organismu ievešanu, kas kaitīgi augiem vai augu produktiem, un pret to izplatību Kopienā [1], un jo īpaši tās IV pielikuma A daļas I iedaļas 16.2. un 16.4. punktu,

tā kā:

(1) Direktīvas 2000/29/EK IV pielikuma A daļas I iedaļas 16.2., 16.3. un 16.4. punkts kopā ar 6. pantu paredz, ka dalībvalstīm aizliegts to teritorijā ievest Citrus L., Fortunella Swingle, Poncirus Raf. un to hibrīdu augļus, kuru izcelsme ir trešās valstīs, kur ir sastopamas Xanthomonas campestris (visas Citrus ģints augiem patogēnās rases), Cercospora angolensis Carv Et. Mendes un Guignardia citricarpa Kiely (visas Citrus ģints augiem patogēnās rases).

(2) Ar Komisijas Lēmumu 98/83/EK [2], kurā jaunākie grozījumi izdarīti ar Lēmumu 1999/104/EK [3], dažas trešās valstis atzina par Xanthomonas campestris (visas Citrus ģints augiem patogēnās rases), Cercospora angolensis Carv Et. Mendes un Guignardia citricarpa Kiely (visas Citrus ģints augiem patogēnās rases) neskartām un dažus apgabalus valstīs, kurās tie sastopami, atzina par šo kaitīgo organismu neskartiem.

(3) Informācija, kas gūta, Pārtikas un veterinārijas birojam (FVO) veicot misiju Amerikas Savienotajās Valstīs 2000. gada martā, un ko sniedza Amerikas Savienoto Valstu iestāde Animal and Plant Health Inspection Service of the United States Department of Agriculture, liecina, ka jaunas Xanthomonas campestris Citrus ģints augiem patogēnas rases invāzijas ir konstatētas Floridas reģionos: Broward, Hendry un Hillsborough; tādēļ minētie reģioni jāsvītro no to Floridas apgabalu saraksta, kuri ir atzīti par Xanthomonas campestris (visas Citrus ģints augiem patogēnās rases) neskartiem.

(4) Informācija, kas gūta, VFO veicot misiju Brazīlijā 2000. gada jūlijā, un ko sniedza Brazīlijas iestāde Secretaria de Defensa Agropecuária of the Ministério da Agricultura e do Abastecimento, liecina, ka Xanthomonas campestris Citrus ģints augiem patogēnas rases ir konstatētas tikai štatos: Rio Grande do Sul, Santa Catarina, Paraná, São Paulo, Minas Gerais un Mato Grosso do Sul. Atbilstoši tam ir jāgroza to apgabalu saraksts, kuri ir atzīti par Xanthomonas campestris (visas Citrus ģints augiem patogēnās rases) neskartiem.

(5) Informācija, kas iegūta iepriekšminētās misijas laikā, liecina, ka Guignardia citricarpa Kiely (visas Citrus ģints augiem patogēnās rases) ir konstatēta tikai štatos: Rio de Janeiro, São Paulo un Rio Grande do Sul. Tādēļ pārējie Brazīlijas štati jāiekļauj to apgabalu sarakstā, kas atzīti par Guignardia citricarpa Kiely (visas Citrus ģints augiem patogēnās rases) neskartiem.

(6) Komisijai 2000. gadā paziņoja par aizturētiem Svazilendas izcelsmes Citrus sinensis augļiem, kuri bija inficēti ar Guignardia citricarpa Kiely (visas Citrus ģints augiem patogēnās rases). Atbilstoši tam ir jāgroza to valstu saraksts, kuras ir atzītas par Guignardia citricarpa Kiely (visas Citrus ģints augiem patogēnās rases) neskartiem.

(7) (9) Jāveic īpaši pasākumi attiecībā uz kravām tranzītā, par kurām saskaņā ar Lēmumu 98/83/EK sniegts oficiāls paziņojums, kas paredzēts Direktīvas 2000/29/EK IV pielikuma A daļas I iedaļas 16.2. un 16.4. punktā.

(8) šajā regulā paredzētie pasākumi ir saskaņā ar Pastāvīgās augu veselības komitejas atzinumu,

IR PIEŅĒMUSI ŠO LĒMUMU.

1. pants

Ar šo Lēmumu 98/83/EK groza šādi:

1. Lēmuma 2. panta trešo ievilkumu aizstāj ar šādu:

"— visi Brazīlijas apgabali, izņemot štatus: Rio Grande do Sul, Santa Catarina, Paraná, São Paulo, Minas Gerais un Matu Grosso do Sul."

2. Lēmuma 2. panta ceturtajā ievilkumā tekstu "Florida (izņemot Dade reģionu un Manatee reģionu)" aizstāj ar "Florida (izņemot Broward reģionu, Collier reģionu, Miami – Dade reģionu, Hendry reģionu, Hillsborough reģionu un Manatee reģionu)".

3. Lēmuma 4. panta trešajā ievilkumā tekstu "visas citrusu audzēšanas trešās valstis Āfrikā, izņemot Dienvidāfriku, Keniju, Mozambiku, Zambiju un Zimbabvi" aizstāj ar "visas citrusu audzēšanas trešās valstis Āfrikā, izņemot Dienvidāfriku, Keniju, Mozambiku, Svazilendu, Zambiju un Zimbabvi".

4. Lēmuma 5. pantam pievieno vēl vienu ievilkumu:

"— Brazīlijā: visi apgabali, izņemot štatus: Rio de Janeiro, São Paulo un Rio Grande do Sul."

2. pants

Šis lēmums neattiecas uz citrusaugļiem, par kuriem saskaņā ar Lēmumu 98/83/EK sniegts oficiāls paziņojums, kas paredzēts Direktīvas 2000/29/EK IV pielikuma A daļas I iedaļas 16.2. un 16.4. punktā, un kuri izvesti pirms Brazīlijas, Savienoto Valstu un Svazilendas kompetentās iestādes tika informētas par šo lēmumu.

3. pants

Šis lēmums ir adresēts dalībvalstīm.

Briselē, 2001. gada 29. maijā

Komisijas vārdā —

Komisijas loceklis

David Byrne

[1] OV L 169, 10.7.2000., 1. lpp.

[2] OV L 15, 21.1.1998., 41. lpp.

[3] OV L 33, 6.2.1999., 27. lpp.

--------------------------------------------------